РЕШЕНИЕ НА СЪВЕТА
от 24 юли 2008 година
относно наличието на прекомерен дефицит в Обединеното кралство
(2008/713/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията на Обединеното кралство,
като има предвид, че:
(1)
Член 104 от Договора определя процедурата при прекомерен дефицит (ППД) с цел да гарантира, че държавите-членки избягват наличието на прекомерен бюджетен дефицит или коригират такъв дефицит при наличието му.
(2)
Съгласно точка 5 от Протокола за някои разпоредби, отнасящи се до Обединеното кралство Великобритания и Северна Ирландия, задължението съгласно член 104, параграф 1 от Договора да се избягва прекомерен дефицит по консолидирания държавен бюджет не се прилага за Обединеното кралство, освен ако последното не премине към третия етап на икономическия и паричен съюз. Докато е на втория етап на икономическия и паричен съюз, съгласно член 116, параграф 4 от Договора Обединеното кралство се стреми да избягва прекомерен дефицит.
(3)
Пактът за стабилност и растеж се основава на целта за осигуряване на стабилни държавни финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост.
(4)
Процедурата при прекомерен дефицит съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), която е част от Пакта за стабилност и растеж, предвижда приемането на решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на процедурата при прекомерен дефицит. Регламент (ЕО) № 3605/93 на Съвета (2) определя подробни правила и определения за прилагането на разпоредбите от посочения протокол.
(5)
Член 104, параграф 5 от Договора изисква от Комисията да изпрати становище до Съвета, ако Комисията прецени, че съществува или може да възникне прекомерен дефицит в определена държава-членка. Като взе предвид доклада си в съответствие с член 104, параграф 3 от Договора и като взе предвид становището на Икономическия и финансов комитет в съответствие с член 104, параграф 4, Комисията заключи, че съществува прекомерен дефицит в Обединеното кралство. Следователно Комисията изпрати становище до Съвета по отношение на Обединеното кралство на 2 юли 2008 г.
(6)
Член 104, параграф 6 от Договора предвижда, че Съветът следва да разгледа всички съображения, които заинтересованата държава-членка желае да представи, преди Съветът да реши след цялостна оценка дали е налице прекомерен дефицит. В случая на Обединеното кралство цялостната оценка води до заключенията, посочени по-долу.
(7)
Обединеното кралство предприе сериозни мерки за фискална консолидация в края на 90-те години. След това правителството предприе по-облекчена данъчна политика, главно в резултат на ясно изразена политическа цел да се увеличат разходите за обществени услуги. В резултат на това консолидираното бюджетно салдо се измени от излишък в края на 90-те години до дефицит от 3,2 % от БВП през 2003/2004 г. и 3,5 % през 2004/2005 г. С положителна разлика между фактическия и потенциалния БВП през този период това бе равнозначно на влошаване на структурното салдо с 4
процентни пункта от БВП (3) между 1999/2000 и 2004/2005 г. На 21 септември 2005 г. Комисията започна ППД за Обединеното кралство с приемането на доклад съгласно член 104, параграф 3 от Договора и на 24 януари 2006 г. Съветът реши, че съществува прекомерен дефицит в Обединеното кралство. Бюджетната позиция се подобри през 2005/2006 и 2006/2007 г., като общият дефицит през последната година намаля до 2,6 % от БВП. На 12 септември 2007 г., отчитайки резултатите за дефицита през 2006/2007 г. и прогнозата от пролетта на 2007 г., Комисията прие препоръка за решение на Съвета, в което се отменя ППД за Обединеното кралство. На 9 октомври 2007 г. Съветът в състава си по икономически и финансови въпроси реши да отмени ППД съгласно член 104, параграф 12 от Договора.
(8)
Съгласно данните за ППД, предоставени през март 2008 г. от властите на Обединеното кралство, дефицитът по консолидирания държавен бюджет на Обединеното кралство през 2008/2009 г. се очаква да достигне 3,2 % от БВП, надвишавайки по този начин референтната стойност от 3 % от БВП; това съотношение бе еднакво със съотношението, публикувано в бюджета на Обединеното кралство от март 2008 г., който представи също бюджетни планове за дефицит по консолидирания държавен бюджет от 2,8 % от БВП през 2009/2010 г. Дефицитът за последната година е по-нисък от прогнозата на службите на Комисията от пролетта от 3,3 % от БВП главно поради разлики в очакванията за растежа на БВП през 2009/2010 г. След публикуването на бюджета от март 2008 г. обявената на 13 май политика за намаляване на данъка върху доходите на физическите лица през 2008/2009 г. ще струва 2,7 милиарда лири стерлинги през 2008/2009 г. Отчитането на това обстоятелство в допълнение към прогнозите на службите на Комисията от пролетта на 2008 г. би довело до увлечение на дефицита до 3,5 % от БВП. Макар и над референтната стойност от 3 % от БВП, определена в Договора, планираният дефицит за 2008/2009 г., както бе съобщен през март 2008 г., е близо до нея. Надвишаването на референтната стойност от 3 % от БВП не представлява изключение по смисъла на член 104, параграф 2 от Договора. По-специално то не е резултат от необикновено събитие извън контрола на властите на Обединеното кралство, нито пък е резултат от драстичен икономически спад. Прогнозите на службите на Комисията от пролетта на 2008 г. предвиждат забавяне на растежа в Обединеното кралство през 2008 и 2009 г. до достигане на годишни темпове на растеж под потенциала. Въпреки това растежът на годишния БВП се очаква да достигне 1,7 % през 2008 г. и 1,6 % през 2009 г. Прекомерният дефицит над референтната стойност от 3 % от БВП също така не се смята за временен, като службите на Комисията предвиждат, при положение че политиката остане непроменена, съотношението на дефицита през 2009/2010 г. да се задържи над 3 % (3,3 %). Това показва, че изискването на Договора по отношение на критерия за дефицита не е изпълнено.
(9)
Съотношението на консолидирания държавен дълг остава далеч под референтната стойност от 60 % (данните за ППД от март сочат съотношение от 43,0 % от БВП (4) през 2007/2008 финансова година), макар и с очаквана тенденция за повишаване до 2009/2010 г. Службите на Комисията прогнозират съотношението на дълга да достигне около 47
% от БВП през 2009/2010 г.
(10)
Съгласно член 2, параграф 4 от Регламент (ЕО) № 1467/97 „други съответни фактори“ могат да бъдат взети предвид при решението на Съвета относно наличието на прекомерен дефицит по силата на член 104, параграф 6, само ако двойното условие - дефицитът да бъде близо до референтната стойност и прекомерният дефицит над референтната стойност да е временен - е изцяло изпълнено. Това двойно условие не е изпълнено. Следователно не се вземат предвид други съответни фактори при стъпките, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че съществува прекомерен дефицит в Обединеното кралство.
Член 2
Адресат на настоящото решение е Обединеното кралство Великобритания и Северна Ирландия.
Съставено в Брюксел на 24 юли 2008 година.